KONKURRANSE: Ordfører John-Erik Vika, prosjektleder Viggo Sandviken, prosjektleder Gjermund Brennsæter, Magny Almeli og avdelingsbanksjef ­Åsmund Eidskrem inviterer barn og unge til idékonkurranse.
Utbyggerne av «Stasjonsløkka» vil bidra til å bygge et godt ungdomsmiljø på Råholt, og inviterer til idékonkurranse.
Nå vil eiendomsutviklerne Ole Martin Almeli og BORI, Eidsvoll kommune og Totens Sparebank ha forslag fra alle barn og unge til tiltak og aktiviteter som vil gjøre det enda bedre å være ung på Råholt. Det er barn og ungdom som kan levere inn forslag. De tre beste forslagene vil bli premiert med gavekort fra banken. Hovedpremien er imidlertid at utbyggerne betaler for å gjennomføre prosjektet som blir valgt. Konkurransen starter nå, og varer til 15. desember. Alle forslagene må leveres inn i Totens Sparebanks lokaler på Råholt.
– Vi er åpne for alle forslag, og vi har heller ikke satt opp noe maksimalt kronebeløp. Man kan i prinsippet foreslå hva som helst, så lenge det vil bidra til å styrke ungdomsmiljøet på Råholt og flest mulig kan ha glede av det. Og prislappen må nødvendigvis være innenfor rimelighetens grenser, selv om vi ikke sier noe konkret om kroner og øre, sier Ole Martin Almeli.
Gjermund Brennsæter, prosjektleder i BORI, sier de gjerne vil bidra til at bomiljøene på Råholt blir så bra som mulig.
– De fleste kjenner seg ikke igjen i de negative beskrivelsene. Derfor er det så viktig å bygge videre på det som er bra, sier han.
Åsmund Eikrem, avdelingsbanksjef i Totens Sparebank på Råholt, sier at banken har lange tradisjoner med å støtte gode samfunnsformål.
– Nå er det viktig at alle barn og unge kommer med gode forslag til hva vi kan gjøre på Råholt, sier han.